UREDBA KOMISIJE (EU) 2019/1791

z dne 17. oktobra 2019

o spremembi prilog II, III in IV k Uredbi Evropskega parlamenta in Sveta (ES) št. 396/2005 glede mejnih vrednosti ostankov za 1-dekanol, 2,4-D, ABE-IT 56, ciprodinil, dimetenamid, maščobne alkohole, fluorpirauksifen-benzil, fludioksonil, fluopiram, mepikvat, pendimetalin, pikolinafen, piraflufen-etil, piridaben, S-abscizinsko kislino in trifloksistrobin v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 5(1), člena 14(1)(a) in člena 16(1)(a) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za 2,4-D, ciprodinil, dimetenamid, fludioksonil, mepikvat, pendimetalin, pikolinafen, piraflufen-etil, piridaben in trifloksistrobin so bile določene v Prilogi II k Uredbi (ES) št. 396/2005. Za fluopiram so bile MRL določene v delu A Priloge III k navedeni uredbi. 1-dekanol, maščobni alkoholi in S-abscizinska kislina so bili vključeni v Prilogo IV k navedeni uredbi. Kar zadeva ABE-IT 56 in fluorpirauksifen-benzil, niso bile določene posebne MRL in navedene snovi niso bile vključene v Prilogo IV k navedeni uredbi, tako da se uporablja privzeta vrednost 0,01 mg/kg iz člena 18(1)(b) navedene uredbe.

(2) V okviru postopka za registracijo fitofarmacevtskega sredstva, ki vsebuje aktivno snov ciprodinil, za uporabo na sladkem komarčku je bila v skladu s členom 6(1) Uredbe (ES) št. 396/2005 vložena vloga za spremembo obstoječih MRL.

(3) Za dimetenamid-P je bila taka vloga vložena za čebulo, solato, endivijo ter „zelišča in užitne cvetove“. Za fludioksonil je bila taka vloga vložena za sladki komarček. Za fluopiram je bila taka vloga vložena za brokoli. Za mepikvat je bila taka vloga vložena za gojene gobe. Za pendimetalin je bila taka vloga vložena za jagode, česen, čebulo, šalotko, paradižnik, papriko, jajčevce, kumare, kumarice za vlaganje, bučke, melone, orjaške buče, lubenice, artičoke, por in semena oljne ogrščice. Za pikolinafen je bila taka vloga vložena za ječmen, oves, rž in pšenico. Za piraflufen-etil je bila taka vloga vložena za citruse, lupinarje, pečkasto sadje, koščičasto sadje, grozdje, ribez, kosmulje, bezgove jagode, namizne oljke, krompir, semena oljne ogrščice, bombaževo seme, oljke za proizvodnjo olja, ječmen, oves, rž in pšenico. Za piridaben je bila taka vloga vložena za paradižnik in jajčevce. Za trifloksistrobin je bila taka vloga vložena za brokoli.

(4) V skladu s členom 6(2) in (4) Uredbe (ES) št. 396/2005 je bila vložena vloga za uvozno toleranco za 2,4-D, ki se v Kanadi in Združenih državah uporablja na soji. Vložnik trdi, da ob odobrenih načinih uporabe navedene snovi na takih kmetijskih rastlinah v navedenih državah ostanki presegajo MRL iz Uredbe (ES) št. 396/2005 in da je za preprečevanje trgovinskih ovir pri uvozu navedenih kmetijskih rastlin potrebna višja MRL.

(5) V skladu s členom 8 Uredbe (ES) št. 396/2005 so zadevne države članice navedene vloge ocenile in Komisiji poslale ocenjevalna poročila.

(6) Evropska agencija za varnost hrane (v nadaljnjem besedilu: Agencija) je proučila vloge in ocenjevalna poročila, zlasti glede tveganj za potrošnike in po potrebi za živali, ter predložila obrazložena mnenja o predlaganih MRL (2). Navedena mnenja je poslala vložnikom, Komisiji in državam članicam ter jih javno objavila.

(7) Glede 2,4-D je vložnik predložil informacije, ki med pregledom, izvedenim v skladu s členom 12 Uredbe (ES) št. 396/2005, niso bile na voljo. Te informacije zadevajo validirano analitsko metodo za matrikse z visoko vsebnostjo olja.

(8) Kar zadeva dimetenamid, je vložnik predložil take informacije o metabolizmu rastlin.

(9) Kar zadeva pendimetalin, je vložnik predložil manjkajoče poskuse za ugotavljanje ostankov.

(10) Kar zadeva pikolinafen, je vložnik predložil validirano analitsko metodo za žita in proizvode živalskega izvora ter manjkajočo študijo o krmljenju prežvekovalcev.

(11) Kar zadeva piraflufen-etil, je vložnik predložil validirane analitske metode za matrikse z visoko vsebnostjo vode, kisline in maščobe ter za suhe matrikse ter manjkajočo študijo o obstojnosti pri shranjevanju za žita in omogočil komercialno dostopnost referenčnega standarda za piraflufen.

(12) Agencija je glede vseh vlog ugotovila, da v celoti izpolnjujejo zahteve po podatkih in da so spremembe MRL, ki jih zahtevajo vložniki, sprejemljive z vidika varnosti potrošnikov na podlagi ocene izpostavljenosti potrošnikov za 27 posebnih skupin evropskih potrošnikov. Upoštevala je najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja zadevnih proizvodov ni bilo ugotovljeno tveganje, da se sprejemljivi dnevni vnos ali akutni referenčni odmerek preseže.

(13) Za mepikvat so gojitelji gob predložili najnovejše podatke o spremljanju posebej za bukovega ostrigarja, iz katerih je razvidno, da se ostanki v navedenih proizvodih pojavljajo v vrednostih nad trenutno začasno MRL, določeno za gojene gobe. Navedeni ostanki izhajajo iz navzkrižne kontaminacije gojenih gob s slamo, zakonito tretirano z mepikvatom. Glede na ugotovitve Agencije o tveganju za potrošnike bi bilo treba MRL za bukovega ostrigarja določiti v vrednosti, ki ustreza 95. percentilu vseh vzorčnih rezultatov, pri čemer bi bilo treba ohraniti obstoječo MRL za druge gojene gobe. Navedena MRL bo pregledana, pri pregledu pa se bodo upoštevale informacije, ki bodo na voljo do 31. decembra 2022.

(14) V postopku odobritve aktivne snovi fluorpirauksifen-benzil je bila v skladu s členom 8(1)(g) Uredbe (ES) št. 1107/2009 Evropskega parlamenta in Sveta (3) v povzetek dokumentacije vključena vloga za MRL. Navedeno vlogo so ocenile zadevne države članice v skladu s členom 11(2) navedene uredbe. Agencija je proučila vlogo in podala sklep o strokovnem pregledu ocene tveganja za pesticide z aktivno snovjo, pri čemer je priporočila določitev MRL, ki zajema reprezentativno uporabo na rižu v skladu z dobrimi kmetijskimi praksami v Uniji (4).

(15) V postopku odobritve aktivne snovi ABE-IT 56 je Agencija ugotovila, da je navedeno snov primerno vključiti v Prilogo IV k Uredbi (ES) št. 396/2005 (5).

(16) 1-dekanol, maščobni alkoholi (6) in S-abscizinska kislina (7) so bili začasno vključeni v Prilogo IV k Uredbi (ES) št. 396/2005 do dokončanja njihove ocene v skladu z Direktivo Sveta 91/414/EGS (8) ali Uredbo (ES) št. 1107/2009. Agencija je navedene snovi ponovno ocenila in ugotovila, da je primerno, da trajno ostanejo v Prilogi IV k Uredbi (ES) št. 396/2005 (9).

(17) Kar zadeva piridaben, je bilo z Uredbo Komisije (EU) 2019/90 (10) spremenjenih več MRL. Navedena uredba s 13. avgustom 2019 znižuje MRL na mejo določljivosti za več proizvodov, vključno s paradižnikom in jajčevci. Zaradi pravne varnosti je primerno, da se MRL za piridaben iz te uredbe uporabljajo od istega datuma.

(18) Iz obrazloženih mnenj in sklepov Agencije ter ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(19) Uredbo (ES) št. 396/2005 bi bilo zato treba ustrezno spremeniti.

(20) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloge II, III in IV k Uredbi (ES) št. 396/2005 se spremenijo v skladu s Prilogo k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije. Glede MRL za piridaben pa se uporablja od 13. avgusta 2019.

Ta uredba je v celoti zavezujoča in se neposredno uporablja v vseh državah članicah. V Bruslju, 17. oktobra 2019 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Znanstvena poročila Agencije so na voljo na spletu: http://www.efsa.europa.eu:

Reasoned opinion on the setting an import tolerance for 2,4-D in soyabeans (Obrazloženo mnenje o določitvi uvozne tolerance za 2,4-D v soji). EFSA Journal 2019;17(4):5660.

Reasoned opinion on the modification of the existing maximum residue level for cyprodinil in Florence fennel (Obrazloženo mnenje o spremembi obstoječe mejne vrednosti ostanka za ciprodinil v sladkem komarčku). EFSA Journal 2019;17(3):5623.

Reasoned opinion on the evaluation of confirmatory data following the Article 12 MRL review for dimethenamid-P (Obrazloženo mnenje o oceni potrditvenih podatkov po pregledu MRL iz člena 12 za dimetenamid-P). EFSA Journal 2019;17(4):5663.

Reasoned opinion on the modification of the existing maximum residue level for fludioxonil in Florence fennels (Obrazloženo mnenje o spremembi obstoječe mejne vrednosti ostanka za fludioksonil v sladkem komarčku). EFSA Journal 2019;17(4):5673.

Reasoned opinion on the modification of the existing maximum residue level for fluopyram in broccoli (Obrazloženo mnenje o spremembi obstoječe mejne vrednosti ostanka za fluopiram v brokoliju). EFSA Journal 2019;17(3):5624.

Reasoned opinion on the modification of the existing maximum residue level for mepiquat in cultivated fungi (Obrazloženo mnenje o spremembi obstoječe mejne vrednosti ostanka za mepikvat v gojenih gobah). EFSA Journal 2019;17(6):5744.

Reasoned opinion on the evaluation of confirmatory data following the Article 12 MRL review for pendimethalin (Obrazloženo mnenje o oceni potrditvenih podatkov po pregledu MRL iz člena 12 za pendimetalin). EFSA Journal 2018;16(10):5426.

Reasoned opinion on the evaluation of confirmatory data following the Article 12 MRL review for picolinafen (Obrazloženo mnenje o oceni potrditvenih podatkov po pregledu MRL iz člena 12 za pikolinafen). EFSA Journal 2018;16(11):5489.

Reasoned opinion on the evaluation of confirmatory data following the Article 12 MRL review for pyraflufen-ethyl (Obrazloženo mnenje o oceni potrditvenih podatkov po pregledu MRL iz člena 12 za piraflufen-etil). EFSA Journal 2018;16(10):5444.

Reasoned opinion on the modification of the existing maximum residue levels for pyridaben in tomatoes and aubergines (Obrazloženo mnenje o spremembi obstoječih mejnih vrednosti ostankov za piridaben v paradižniku in jajčevcih). EFSA Journal 2019;17(3):5636.

Reasoned opinion on the modification of the existing maximum residue level for trifloxystrobin in broccoli (Obrazloženo mnenje o spremembi obstoječe mejne vrednosti ostanka za trifloksistrobin v brokoliju). EFSA Journal 2019;17(1):5576.

(3) Uredba (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (UL L 309, 24.11.2009, str. 1).

(4) Conclusion on the peer review of the pesticide risk assessment of the active substance florpyrauxifen (variant assessed florpyrauxifen-benzyl) (Sklep o strokovnem pregledu ocene tveganja za pesticide z aktivno snovjo fluorpirauksifen (ocenjena različica fluorpirauksifen-benzil). EFSA Journal 2018;16(8):5378.

(5) Conclusion on the peer review of the pesticide risk assessment of the active substance ABE-IT 56 (components of lysate of Saccharomyces cerevisiae strain DDSF623) (Sklep o strokovnem pregledu ocene tveganja za pesticide z aktivno snovjo ABE-IT 56 (sestavine lizata Saccharomyces cerevisiae, sev DDSF623)). EFSA Journal 2018;16(9):5400.

(6) Uredba Komisije (ES) št. 839/2008 z dne 31. julija 2008 o spremembi Uredbe Evropskega parlamenta in Sveta (ES) št. 396/2005 glede prilog II, III in IV o mejnih vrednostih ostankov pesticidov v ali na nekaterih proizvodih (UL L 234, 30.8.2008, str. 1).

(7) Uredba Komisije (EU) št. 588/2014 z dne 2. junija 2014 o spremembi prilog III in IV k Uredbi Evropskega parlamenta in Sveta (ES) št. 396/2005 glede mejnih vrednosti ostankov za olje pomarančevca, Phlebiopsis gigantea, giberelinsko kislino, Paecilomyces fumosoroseus, sev FE 9901, Spodoptera littoralis nucleopolyhedrovirus, Spodoptera exigua nuclear polyhedrosis virus, Bacillus firmus I-1582, S-abscizinsko kislino, L-askorbinsko kislino in Helicoverpa armigera nucleopolyhedrovirus v ali na nekaterih proizvodih (UL L 164, 3.6.2014, str. 6).

(8) Direktiva Sveta 91/414/EGS z dne 15. julija 1991 o dajanju fitofarmacevtskih sredstev v promet (UL L 230, 19.8.1991, str. 1).

(9) Statement on pesticide active substances that do not require a review of the existing maximum residue levels under Article 12 of Regulation (EC) No 396/2005 (Izjava o pesticidnih aktivnih snoveh, za katere ni potreben pregled obstoječih mejnih vrednosti ostankov v skladu s členom 12 Uredbe (ES) št. 396/2005). EFSA Journal 2019;17(2):5591.

(10) Uredba Komisije (EU) 2019/90 z dne 18. januarja 2019 o spremembi prilog II, III in V k Uredbi Evropskega parlamenta in Sveta (ES) št. 396/2005 glede mejnih vrednosti ostankov za bromukonazol, karboksin, fenbutatin oksid, fenpirazamin in piridaben v ali na nekaterih proizvodih (UL L 22, 24.1.2019, str. 52).